Κανονισμός (ΕΚ) αριθ. 1128/2003 του Ευρωπαϊκού Κοινοβουλίου και του Συμβουλίου

της 16ης Ιουνίου 2003

για την τροποποίηση του κανονισμού (ΕΚ) αριθ. 999/2001 σχετικά με την επέκταση της περιόδου εφαρμογής των μεταβατικών μέτρων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4 στοιχείο β),

την πρόταση της Επιτροπής(1),

τη γνώμη της Ευρωπαϊκής Οικονομικής και Κοινωνικής Επιτροπής(2),

Αφού ζήτησε τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία που αναφέρεται στο άρθρο 251 της συνθήκης(3),

Εκτιμώντας τα ακόλουθα:

(1) Ο κανονισμός (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(4), παρέχει μια ενιαία νομική βάση για όλη τη νομοθεσία σχετικά με τις μεταδοτικές σπογγώδεις εγκεφαλοπάθειες στην Κοινότητα.

(2) Ο κανονισμός (ΕΚ) αριθ. 999/2001 καθορίζει κανόνες για τον προσδιορισμό της κατηγορίας ενός κράτους μέλους, μιας τρίτης χώρας ή μιας από τις περιφέρειές τους ως προς τη σπογγώδη εγκεφαλοπάθεια των βοοειδών (κατηγορία ΣΕΒ). Η κατηγορία αυτή καθορίζει συγκεκριμένα μέτρα για την καταπολέμηση της ΣΕΒ, καθώς και την εμπορία και την εισαγωγή συγκεκριμένων ζώντων ζώων και ζωικών προϊόντων. Ο κανονισμός ορίζει ότι, πριν από τον προσδιορισμό της κατηγορίας ΣΕΒ, θεσπίζονται μεταβατικά μέτρα για μέγιστη περίοδο δύο ετών.

(3) Ο κανονισμός (ΕΚ) αριθ. 1326/2001 της Επιτροπής(5) προβλέπει μεταβατικά μέτρα που θα ισχύουν για μέγιστη περίοδο δύο ετών, από την 1η Ιουλίου 2001.

(4) Έχουν ανακύψει ορισμένα προβλήματα όσον αφορά τη χρήση των κριτηρίων που καθορίζονται στον κανονισμό (ΕΚ) αριθ. 999/2001 για τον προσδιορισμό της κατηγορίας ΣΕΒ. Η Επιτροπή συζήτησε με τα κράτη μέλη ενδεχόμενες τροποποιήσεις στα κριτήρια αυτά, έτσι ώστε να υπάρχει καλύτερη αντιστοιχία κατηγορίας ΣΕΒ και κινδύνου. Το αποτέλεσμα αυτών των συζητήσεων θα μπορούσε να επηρεαστεί σημαντικά από τις εξελίξεις στο κεφάλαιο περί ΣΕΒ του Διεθνούς Κώδικα για την Υγεία των Ζώων του Διεθνούς Γραφείου Επιζωοτιών.

(5) Είναι αναγκαίο να παραταθεί η περίοδος εφαρμογής των μεταβατικών μέτρων, ώστε να επιτραπεί η ολοκλήρωση αυτών των συζητήσεων.

(6) Ο κανονισμός (ΕΚ) αριθ. 999/2001 θα πρέπει επομένως να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 23 του κανονισμού (ΕΚ) αριθ. 999/2001, το δεύτερο εδάφιο αντικαθίσταται από το ακόλουθο κείεμνο:"Με την ίδια διαδικασία θεσπίζονται μεταβατικά μέτρα για περίοδο η οποία λήγει την 1η Ιουλίου 2005 το αργότερο, ώστε να καταστεί δυνατή η μετάβαση από το σημερινό σύστημα στο σύστημα του παρόντος κανονισμού."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 16 Ιουνίου 2003.

Για το Ευρωπαϊκό Κοινοβούλιο

Ο Πρόεδρος

P. Cox

Για το Συμβούλιο

Ο Πρόεδρος

Γ. Παπανδρέου

(1) Πρόταση της 5ης Μαρτίου 2003 (δεν έχει ακόμα δημοσιευθεί στην Επίσημη Εφημερίδα).

(2) Γνώμη της 14ης Μαΐου 2003 (δεν έχει ακόμα δημοσιευθεί στην Επίσημη Εφημερίδα).

(3) Γνώμη του Ευρωπαϊκού Κοινοβουλίου της 3ης Ιουνίου 2003 (δεν έχει ακόμα δημοσιευθεί στην Επίσημη Εφημερίδα) και απόφαση του Συμβουλίου της 11ης Ιουνίου 2003.

(4) ΕΕ L 147 της 31.5.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 650/2003 της Επιτροπής (ΕΕ L 95 της 11.4.2003, σ. 15).

(5) ΕΕ L 177 της 30.6.2001, σ. 60· κανονισμός όπως τροποποιήθηκε από τον κανονισμό (ΕΚ) αριθ. 270/2002 της Επιτροπής (ΕΕ L 45 της 15.2.2002, σ. 4).